SAL dryf “roekeloos” handel(Foto: Facebook) Die Suid-Afrikaanse Lugdiens (SAL) se raad van direkteure het erken dat hulle die lugdiens toelaat om roekeloos handel te dryf. In ŉ verslag aan Scopa (die staande komitee oor openbare rekeninge in die parlement) die afgelope week het die raad erken dat SAL roekeloos handel dryf, aangesien instansies wat aan die lugdiens geld leen, nie bereid is om hul fasiliteite uit te brei nie. Dit ten spyte daarvan dat die regering pa staan vir die skuld. Die raad is ook nie meer seker van finansiering deur aandelehouers nie. Dit beteken dat hulle geen behoorlike waarborg aan hul skuldeisers kan bied nie. SAL moes maande gelede al sy finansiële state voor die parlement ter tafel gelê het, maar het dit nog nie gedoen nie. Volgens Alf Lees, ŉ DA-lid van Scopa, het SAL ook nie die afgelope twee jaar sy jaarlikse finansiële state gepubliseer nie. “Dit is tyd dat die lugredery eerlik is met die parlement en met die publiek en erken daar is geen omdraaikans meer nie,” sê Lees. SAL het Sondag aangekondig hy gaan ŉ “radikale herstruktureringsproses” ondergaan om sy finansiële en bedryfsvolhoubaarheid te verseker. Intussen het Sakeliga sy lede aangemoedig om nie met SAL te vlieg nie. “Die DA sal aanhou om die minister van openbare werke aanspreeklik te hou vir die vermorsing van miljoene rande se belastinggeld wat hulle aan die lugredery betaal het,” sê Lees.